Vrou sterf terwyl sy vir Sassa wag | Netwerk24
Vrou sterf terwyl sy vir Sassa wag
Deur Murphy Roberts 26 November 2019 06:00
Janet Klein (49) het gesterf terwyl sy gewag het om haar Sassa-aansoek te hernu. Foto: Verskaf
Janet Klein (49) se Sassa-toelaag is sowat 'n jaar gelede gestop.
Sy was opgewonde omdat sy weer kan aansoek doen en het die oggend vroeg die lang rye saam met haar suster, Elmien, aangedurf.
Janet van Avondale sal egter nooit die toelaag, wat sy gehoop het betyds vir Kersfees sal kom, ontvang nie.
Terwyl sy Vrydag 15 November haar beurt afgewag het om weer aansoek te doen, het sy gesterf.
Elmien vertel hulle het die oggend vroeg na die Avondale-gemeenskapsaal gegaan om hul Sassa-sake af te handel sodat daar 'n geldjie vir Kersfees kan wees.
"Ons het nog lekker geskerts wat ons alles vir Kersfees gaan koop, maar nou gaan dit 'n droewige dag vir ons wees," vertel sy.
Volgens Elmien het sy haar suster gevra om eerder te sit en wag terwyl sy in die ry staan.
"Ek het nog nie lank gestaan nie toe kom roep iemand vir my, want my suster het net omgeval. Ek het haar naam geroep, maar sy het nie gereageer nie. 'n Onbekende man het met haar hospitaal toe gejaag.
"My suster is met haar aankoms by die hospitaal deur die dokters dood verklaar. Dit voel nog so onwerklik," vertel die bedroefde Elmien omdat sy en haar suster baie geheg aan mekaar was.
Die familie, wat erg finansieel sukkel, vra dat enige persoon wat kan help met begrafniskostes hulle skakel by 074 617 9685.